《春日书怀》
宋代·陈良贵

一自春回睡觉甜，起来无语独掀髯。园林触目深红间，池馆惊心嫩绿兼。

袅袅柳枝低舞袖，霏霏杏叶衬妆奁。别离到处王孙草，摇曳东郊酒客帘。

邠老病因沉醉宿，少陵狂为恼花添。寻芳翠映金钿湿，斗草香怜玉指尖。

沂水已看波映岸，谢池谁赋雪为盐。弄簧愁极莺啼树，顾垒情多燕入帘。

薄暖几回生短褐，轻寒犹自恋重幨。莺啼似怨春将暮，燕语因知夏聿渐。

祗恐东皇归去急，惜花诗句短长占。

作者简介：（1108—1172）宋台州临海人，字邦炎。早孤，事母孝。为文恢博有气。高宗绍兴五年进士。知瑞安县，县俗强梗，难治，独抚以宽。以荐擢监察御史。孝宗初历右正言、左司谏，论时事颇多补益。疏言汤思退奸邪，张浚精忠。罢言职，以直敷文阁知建宁府，除福建路计度转运副使，江东、浙西提刑。思退罢，召为宗正少卿，进给事中、兵部侍郎。除右谏议大夫。后为太子詹事，兼侍讲。以疾告老，除敷文阁直学士奉祠。在朝论谏纯正，多见嘉纳。光宗立，追谥献肃。